ועדת החינוך, התרבות והספורט, כנסת 18, פרוטוקול מספר 379, 2011-02-22 12:30

אלכס מילר: אני מתכבד לפתוח את הישיבה.

אלכס מילר: על סדר היום: הצעה לסדר היום (דיון מהיר): הרעה בתנאי עבודתם של סגני מנהלי בתי הספר בתכנית "אופק חדש", שיזם חבר הכנסת מסעוד גנאים.

אלכס מילר: בבקשה אדוני, המזכירות אישרה את הדיון המהיר שלך ואנחנו מקיימים ישיבה לפי התקנון.

אלכס מילר: בבקשה.

מסעוד גנאים: תודה אדוני היושב ראש, תחילה אני רוצה לברך את כל האורחים שהגיעו, אבל מי שלא בא אלה הם סגני המנהלים שהיו אמורים לבוא.

מסעוד גנאים: כעת דיברתי עם כמה מהם והם אמרו שבמחוז הצפון לא המליצו להם לבוא משום שחבר הכנסת מסעוד גנאים והכנסת הם גוף פוליטי.

מסעוד גנאים: זו סוגיה שמשרד החינוך צריך לבדוק, אגב זאת לא פעם ראשונה שמשרד החינוך לא מאפשר למנהלים או המורים ואחרים להגיע לוועדות ולהציג את הבעיות שלהם.

מסעוד גנאים: זה לא נכון.

מסעוד גנאים: הבעיה היא כללית, לא מדובר בסגנים ערבים או יהודיים אלא זו בעיה משותפת לכולם וידועה לכלום.

מסעוד גנאים: אציג את הבעיה כפי שהציגו אותה סגני המנהלים שהכרתי ונפגשתי איתם, מסרו שמצבם בתכנית "אופק חדש" במקום להשתפר הורע.

מסעוד גנאים: אני אפרט, העניין הזה פרדוקס ונוגד את כל עיקרון "אופק חדש".

מסעוד גנאים: "אופק חדש" מושתת על העיקרון 'יותר עבודה, יותר מאמץ ויותר שכר', כל זה כדי לחזק את מעמדו של המורה מכל הבחינות, הן מהבחינה הכלכלית והן מבחינת כבודו ומעמדו בחברה.

מסעוד גנאים: כולם יודעים שכל העשייה החינוכית מושתת על המורה.

מסעוד גנאים: מורה חזק נותן לנו מערכת חינוך חזקה.

מסעוד גנאים: העניין מתבטא בכמה מישורים, האחד, הם כתבו לי שהם עובדים כ- 40 שעות מהם כ- 20 שעות פרונטאליות של הוראה.

מסעוד גנאים: הם טוענים שזה מעמיד את סגן המנהל בבעיה משום שהסגן חייב להתפנות לעבודות יותר ניהוליות - נושא באחריות ניהולית גדולה יותר.

מסעוד גנאים: הם הצביעו על כך שבחטיבות הביניים שעות ההוראה של הסגן הם פחות ואולי מגיעות לחצי, אולי 10 או תשע 9 ויתר המשרה שלו היא ניהולית.

מסעוד גנאים: שנית בהרכב השכר ודרגתו של המורה, בעידן "אופק חדש" לא נלקח בחשבון בדרוג השכר נושא התארים בין אם מדובר בתואר ראשון, בתואר שני או שלישי.

מסעוד גנאים: כעת אני מציג את הבעיה ואני אבקש תשובות, אני אשמח שזה לא נכון וגם הם ישמחו.

מסעוד גנאים: מהיכרותי האישית אני מציין, ואני מסייר כבוד היושב ראש ההסתדרות, אני מסייר בבתי ספר, כל שבוע אני מקיים סיור בבית הספר לא לצורך אירוח אלא לצורך עבודה.

מסעוד גנאים: אני רוצה לעבוד בכנסת לטובת הבעיות והסוגיות שמציגים בפניי.

מסעוד גנאים: אני יודע למשל ששכרו של הסגן פחות בכ- 1,000 שקלים משכרו אם היה מורה, הוא אמר "כשהייתי מורה ב"אופק חדש" הייתי מרוויח יותר מהיותי סגן, ואני מתכוון לסגן ראשון ולא סגן שני".

מסעוד גנאים: כמו שציינתי לא לוקחים בחשבון את התואר בחישובי הוותק.

מסעוד גנאים: בנוגע להעלאה בדרגה, כל שלוש יש הערכת מנהל ואחר כך מעלים אותו בדרגה.

מסעוד גנאים: לדעתם זה קשה מאוד וזה מהלך איטי להעלאתם בדרגה, הם מבקשים לקצר את פרק הזמן הזה.

מסעוד גנאים: כל הסגנים ציינו שהם בעד הרפורמה של "אופק חדש" אבל הם בעד גם שיתנו להם שכר הולם למאמץ ולאחריות הניהולית שלהם.

מסעוד גנאים: אם המצב ימשיך אז הרבה בעלי כישרונות ניהוליות יעדיפו להיות מורים.

מסעוד גנאים: כתוצאה משיקולי שכר כדאי לו להיות מורה ולא להיות סגן.

מסעוד גנאים: הצגתי בגדול את שלושת הסוגיות: הפחתת שעות ההוראה – שתהיינה יותר ניהוליות ופחות שעות הוראה פרונטאליות, חישוב התארים לעניין הדירוג – כפי שהם הציגו אין כעת כל התחשבות ואין הבדל אם אתה בעל BA, MA או תואר דוקטור וזה נילקח בחשבון בשכרם, גם בנוגע לפרק הזמן לקידום בדירוג יש בקשה לקיצור פרק הזמן.

מסעוד גנאים: תודה.

אלכס מילר: אתה טוען שהתופעה הזאת היא תופעה כללית של כל סגני המנהלים.

מסעוד גנאים: כן ושהיא מנוגדת לעיקרון של "אופק חדש".

אלכס מילר: הטענה שלך שזו תופעה שלא קיימת רק במגזר הערבי אלא קיימת אצל כלל הסגנים.

מסעוד גנאים: כן.

אלכס מילר: תודה.

אלכס מילר: משרד החינוך בבקשה.

מסעוד גנאים: סליחה, הערה אחרונה בנוגע למורכבות בית הספר, את מורכבות בית הספר לוקחים בחשבון רק כאשר מחשבים את שכרו של סגן המנהל, זה גם גורם להערת מצבו של הסגן.

אלכס מילר: לגבי שתי הסוגיות, יש כאן טענה של חבר הכנסת מסעוד גנאים על כך שהוזמנו על ידו סגני מנהלים מבתי ספר שונים והוא קיבל מהם הודעה, הוראה או המלצה על ידי המשרד לא להשתתף בישיבה.

אלכס מילר: האם תוכל לענות לי על כך וכמובן על הסוגיות שחבר הכנסת מסעוד גנאים העלה, האם תוכן להציג את עמדת המשרד בנושאים האלה.

ציון שבת: ראשית לשאלה הראשונה, אין לי שום מושג ואני שומע את זה לראשונה ואני רואה בזה דבר חמור.

ציון שבת: אני לא אומר שהמורים צריכים לצאת בהמוניהם כשיש ועדה אבל בהחלט ניתן לנציגות המורים להגיע לוועדות.

ציון שבת: אני כמובן אבדק את הנושא עם המחוז.

אלכס מילר: אני מציע לך חבר הכנסת מסעוד גנאים שאתה תתעדכן מציון שבת, תעביר לציון את הפניות שהיו וכמובן מי אמר מה.

אלכס מילר: הגענו למעשה למצב, אני לא רוצה להתבטא בביטוי 'סתימת פיות' אבל לא יעלה על הדעת שלא נותנים לאנשים להתבטא אם הם רואים צורך בכך.

ציון שבת: לעצמם הטענה עצמה, ראשית אנחנו נכנסנו כאן לשינוי מאוד מאוד דרמטי במערכת ותוך כדי צעידה אנחנו, אני לא רוצה לומר טעויות שעשינו, אנחנו מגלים דברים שזקוקים לתיקון וזה באמת אחד מהם.

אלכס מילר: מתי גילתם את זה?

ציון שבת: הרי לא יום אחד או שעה או שבוע מסוים, לאט לאט הדברים מסתברים ומגיעות תלונות וגם אנחנו בעצמנו בודקים את הדברים, אכן בעניין סגני המנהלים יש הסכמה שיש צורך בתיקונים.

ציון שבת: אנחנו עושים כבר את הצעדים השונים לתיקון.

ציון שבת: נאמרו כאן דברים שעליהן התשובות הן מאוד מאוד פשוטות, אני לא רוצה להיכנס לפרטים אבל שכשטוענים שאין התחשבות בתארים וכדומה, יש כאן אי ידיעה והדברים האלה נמצאים במרכיב השכר של המורה במעבר בין תנאי השכר הקודמים לתנאי השכר החדשים.

ציון שבת: נעשתה המרה על כל מרכיבי השכר והשכר שלו לפני שהוא עבר מהעסקה רגילה לרפורמה, זה נמצא שם והולך איתו לאורך כל הדרך.

ציון שבת: אם הוא היה דוקטור או בעל תואר שני והמרכיב הזה בעבר הוא עובר איתו כחלק מהשכר שלו.

מסעוד גנאים: הכוונה בשכרו של סגן המנהל אחרי "אופק חדש", יש הבדל בין סגן שהיה עם תואר ראשון, שני או שלישי.

ציון שבת: למי שהיה תואר ראשון, שני או שלישי לפני ההתייחסות, היא נמצאת בהמרה שלו וזה מרכיב בתוך השכר וחלק מההטבות של "אופק חדש" שהן נדבך נוסף על מה שהוא קיבל, זה נמצא שם ואם הוא יודע לעשות חישוב הוא יכול לראות את זה.

ציון שבת: נמצאים פה נציגים שיודעים טוב ממני.

אלכס מילר: אני רוצה לשמוע בשורה חד משמעית בנוגע לסגני מנהלים.

יוסי וסרמן: אני אענה.

אלכס מילר: אני רוצה שהוא יגבה אותך.

אלכס מילר: אתה מיצג את הלקוח והם מיציגים את המשרד שמשלם.

אלכס מילר: מבחינתי חשוב שאתה כמי שמייצג את דרישת הלקוח תהייה מגובה על ידי מי שנענה לדרישתך.

אלכס מילר: אתה מציג היום את המורים ואת המנהלים, לדעתי לא קם עד היום ארגון שמיצג את המנהלים שחברים בגופים כאלה ואחרים, בסופו של יום אתה מבין שיש רצוי ומצוי.

אלכס מילר: כרגע שמענו שיש בעיה ואני מבקש לשמוע מהרשות המבצעת איך הטענה מטופלת.

מסעוד גנאים: גם איך תיפתר.

אלכס מילר: אתה תתייחס ואחר כך אני רוצה לשמוע אישור לדברים שאתה תעלה, אישור משרד החינוך שאכן הדברים הם כפי שציינת.

יוסי וסרמן: ראשית אני חושב שחבר הכנסת המכובד שניסח את הנושא שעל סדר היום, אני חושב שהניסוח הזה לא נכון.

מסעוד גנאים: הכוונה הפתיח.

יוסי וסרמן: הכותרת, הרעה.

יוסי וסרמן: יש הטבה, מה אין?

יוסי וסרמן: – תוך כדי ביצוע הרפורמה אתה מגלה דברים שלא היית מודע להם לפני כן, לכן זו רפורמה בהתהוותה.

יוסי וסרמן: במדינות אירופה, בסקנדינביה במשך שתיים עשרה שנה משנים ומתקנים רפורמה כל הזמן.

יוסי וסרמן: אנחנו נמצאים בתחילתה של השנה הרביעית ויש לנו לא מעט תיקונים ושיפוצים לעשות.

יוסי וסרמן: אנחנו כל הזמן יושבים, נציגי האוצר, משרד החינוך ואנחנו יושבים על תיקונים ושיפוצים – כל הזמן.

יוסי וסרמן: בין השאר גם נושא סגני המנהלים, אם הם היו פונים אלינו היינו עונים ומעדכנים ויכול להיות שגם היינו מיתרים את הישיבה, אבל אני מברך עליה, אני מכבד את היושב ראש ואני מכבד את חבר הכנסת המכובד.

יוסי וסרמן: מה היה לפני כן לסגני המנהלים עוד לפני הרפורמה, כדי שנוכל להשוות מה יש להם אחרי הרפורמה.

יוסי וסרמן: ראשית כל סגן שהוא היה בעל תואר שני נעשתה לו המרה של שכרו הישן וקיבל תוספת של 20%.

יוסי וסרמן: כל סגן שמשלים את השכלתו לתואר שני לאחר שיש לו תואר ראשון מקבל תוספת של 5% בגין התואר השני.

יוסי וסרמן: הסגן בעולם הישן, סליחה על הביטוי וזה כדי שנבין, היה זכאי לגמול ניהול לפי מספר הכיתות בבית הספר.

יוסי וסרמן: בית הספר היה מקבל שעות, את רוב השעות היה לוקח המנהל, אם נאמר שבית ספר ממוצע בחינוך היסודי הוא בין 12 כיתות בבתי ספר שגרתיים, ועד 18 כיתות בבתי ספר גדולים, זה הממוצע הארצי.

יוסי וסרמן: מר ציון שבת שהוא מנהל בכיר לכוח אדם בהוראה יתקן אותי אם הנתונים האלה אינם מדויקים, לדעתי הם מדויקים.

יוסי וסרמן: אם למנהל בית ספר בעל 12 או 14 כיתות יש לו 28 שעות ניהול הוא לוקח קודם לעצמו, את מה שהוא מסוגל ואם יש לו הוא נותן לסגן.

יוסי וסרמן: אם יש לו 18 כיתות יש 36 שעות, 30 שעות לוקח לעצמו ו- 6 שעות נותן לסגן.

יוסי וסרמן: זאת אומרת שלסגן יש מעט שעות ניהול, זה היה בעולם הישן שהיה מעט שעות ניהול.

יוסי וסרמן: הסגן לימד מספר גדול של שעות בכיתה כהוראה, עקב כך ששעות הניהול שלו היו מעטות וכתוצאה מהנסיבות האלה.

יוסי וסרמן: ב"אופק חדש" נתנו לו תוספת של 20% כפי שציינתי, הפחתנו את מספר שעות ההוראה הפרונטאליות לסגן, עיגנו בהמרה את מסגרת ההעסקה שהייתה קיימת ערב המעבר, יצרנו לו טבלת שכר כמו למנהל, ייחודית שהיא לא שכר מורים, יצרנו טבלת שכר ייחודית שמאפיינת ומדגישה את הפרופסיה החדשה שנקראת 'ניהול מוסד חינוכי' – היא לא הייתה והיא דבר חדש לגמרי.

יוסי וסרמן: איפה הבעיה כעת, כי ישנה בעיה.

יוסי וסרמן: הבעיה כפי שאמרתי היא פונקציה של פעילות תוך כדי תנועה ואנחנו נתנו את הדעת.

יוסי וסרמן: אני אומר לך שיש הסכמה מלאה של שלושת השותפים להסכם הקיבוצי, דוקטור שמשון שושני מנכ"ל המשרד, משרד האוצר הממונה על השכר שנציגו יושב כאן איתנו והסתדרות המורים.

יוסי וסרמן: מה שקורה הוא שבדרגות הגבוהות של הרפורמה, הדרגות הגבוהות הן מ- 4-9 או מ- 7-9, למורה בדרגה 7 היום לא כדאי להיות סגן מנהל, לא כדאי לו.

יוסי וסרמן: המערכת מעוניינת ורוצה שטובי המורים ילכו ויהיו בעלי תפקידים ניהוליים, כולל סגן מנהל.

יוסי וסרמן: מה אנחנו עושים?

יוסי וסרמן: – במקום להצמיד, כפי שקיים היום, את הסגן למנהל ב- 75% אנחנו דורשים להצמיד אותו ב- 85% וזה פותר את הבעיה.

מסעוד גנאים: בקשר לדרגה, כמה זמן לוקח לסגן כדי להתקדם בדירוג.

יוסי ורסמן: שלוש שנים.

מסעוד גנאים: פלוס?

יוסי וסרמן: פלוס כלום.

מסעוד גנאים: על פי הערכת מנהל?

יוסי וסרמן: הערכה, ושים לב מה היה בעולם הישן.

מסעוד גנאים: סליחה, חברי הטוב, את מצבו של הסגן היום אתה לא יכול להשוות לעולם הישן אלא לעולם החדש.

מסעוד גנאים: כשהסגן משווה את עצמו למורה באותו בית ספר שכרו של המורה גבוה יותר משלו, זו ההשוואה.

יוסי וסרמן: בעלי תפקידים בכירים מנהלים וסגנים, זקוקים להערכה לצורך העלאה בדרגה.

יוסי וסרמן: גם מורים בדרגות 7-9 זוקקים להערכה לצורך עלייה בדרגה.

יוסי וסרמן: כך זה בהוראה, כך זה בכל מגזרי המשק בדרגות הגבוהות/בתפקידים הבכירים, בבנקים, בצבא, במשרדי הממשלה בכל, הדרגות הגבוהות הן צמודי הערכה.

יוסי וסרמן: בעולם הישן, דהיינו לפני "אופק חדש", הסגן היה מלמד 112 שעות והיה מקבל 1.2%, כלומר בשלוש שנים 3.6%, היום הוא מקבל כמעט פי שלוש לאחר שלוש שנים והוא זקוק להערכה כי הוא בתפקיד בכיר.

יוסי וסרמן: אנחנו מעוניינים שהאנשים הבכירים של מהערכת - - -

מסעוד גנאים: אני לא נגד ההערכה אלא נגד פרק הזמן הארוך.

יוסי וסרמן: שלוש שנים?

יוסי וסרמן: סליחה, בעולם הישן אחרי שלוש שנים הוא היה מקבל 3.6% כי זה 1.2% בשנה.

יוסי וסרמן: עכשיו הוא מקבל כמעט פי שלושה, אתה אומר שהתקופה ארוכה?

יוסי וסרמן: – ההפך הוא הנכון.

מסעוד גנאים: לא אני, הם אומרים את זה.

יוסי וסרמן: אבל זו לא האמת.

ציון שבת: זה גם לא הוגן כלפיו שאחרי שעתיים לקבוע לו גורלות עם הערכות, אתה נותן לו שלוש שנים להתנסות ורק אחר כך אתה עושה הערכה, אז ההערכה רצינית.

יוסי ורסמן: הבעיה היחידה היא ההצמדה של 75% שלא כדאי למורים טובים וותיקים עם דרגות גבוהות להיות סגנים, את זה אנחנו עכשיו מתקנים.

אלכס מילר: מבחינת תיקון הבעיה שנוצרה, עזוב את האחוזים כי גם הציבור לא מבין בתחשיבים האלה, תאמר מה תהייה העלייה בשכר אחרי התיקון שאתם עושים, ברוטו או נטו.

אלכס מילר: מהי הבשורה היום לסגן המנהל שטוען שיש לו בעיה ביחס למורה רגיל.

מסעוד גנאים: בטוח שיש לו בעיה.

מסעוד גנאים: אני יודע את זה ואני לא רוצה לקרוא - -

תמר כהן: זה רק בדרגות הגבוהות.

מסעוד גנאים: אני שמח שאתם מכירים שיש בעיה.

יוסי וסרמן: מכובדי חבר הכנסת, ראשית אנחנו שמחים שלחברי הכנסת יש רגישות לכל דבר שמטריד את האזרח ואתה גם היית מורה.

מסעוד גנאים: לא בהסתדרות, הייתי בארגון נכון.

יוסי וסרמן: הייתה מורה ואני מכבד אותך ובכל ארגון שאתה נמצא.

יוסי וסרמן: אני אומר לך שאנחנו עוסקים בזה די מזמן, כלומר מספר חודשים לא קטן כי משא ומתן כזה הוא לא בזבנג וגמרנו.

יוסי וסרמן: לא חיכנו לישיבה הזאת, אם כי אני מודה לך ומוקיר אותך על היוזמה.

יוסי וסרמן: 1,500 שקל מכובדי יושב ראש היא תוספת השכר, אם התביעה שלנו של 85% הצמדה במקום 75% שווה 1,500 שקלים.

אלכס מילר: מתי זה נכנס לתוקף.

יוסי וסרמן: כשנסיים את המשא ומתן, להערכתי מאחר וכל הצדדים רואים ומכירים את דחיפות הנושא זה יהיה תוך זמן די קצר.

אלכס מילר: תודה רבה.

אלכס מילר: משרד החינוך ומשרד האוצר אתם מאשרים את הדברים שנאמרו?

שאול כהן: אני מאשר שמתקיים משא ומתן עם ההסתדרות ספציפית לגבי הנושא הזה.

שאול כהן: כרגע המשא ומתן בעיצומו, אנחנו מדברים גם על השינוי הדרוש וגם על המקורות לעניין הזה וזה כמו בכל משא ומתן.

אלכס מילר: אדוני הנכבד, אתה מדבר כרגע על אנשים שכל יום, כל חודש צריכים לקבל שכר ממקור פרנסתם.

אלכס מילר: אנחנו לא עובדים בדרך, כשיש לכם בעיה אתם יודעים איך לפתור אותה באופן מהיר ביותר.

אלכס מילר: כרגע יש בעיה וכולם מבינים אותה.

אלכס מילר: זה שאתם במשא ומתן זה מעניין אבל יש סוגיות שאין עליהם חילוקי דעות.

אלכס מילר: בסוגיה של מרכיבי השכר והתיקונים שעושים את יישומה המלאה של הרפורמה, בסוגיות האלה צריך לטפל במהירות ולא באמירה של עוד חודשיים תקבלו.

אלכס מילר: כרגע אנחנו לא מדברים על אף סוגיה אחרת ומדברים על סוגית הסגנים.

אלכס מילר: הנושא ברור לכולם, יושב כאן יושב ראש הסתדרות המורים, נציג משרד החינוך ומכובדים נוספים, האנשים שהעלו את הסוגיה לסדר היום כרגע צריכים לדעת מתי השינוי יכנס לתוקף כי מבחינתם המצב בעייתי – הבנו שהמצב בעייתי.

אלכס מילר: אני שואל אותך לגבי לוח זמנים, מתי הנושא הזה מאושר?

אלכס מילר: אל תכניס אותי למספרים למרות שיוסי וסרמן נקב בסכום של 1,500 שקל, תגיד לי את לוח הזמנים של שבוע שבועיים הנושא סגור, ב- 1 במרץ, ב- 1 באפריל סגני מנהלים יקבלו את תוספת השכר, על הסכום אתם תסכמו במשא ומתן.

אלכס מילר: אני מבקש לדעת את לוח הזמנים שלכם לסיום העניין.

אלכס מילר: הסוגיה עלתה, יש פתרון, תקבע את לוח זמנים.

אלכס מילר: אם אתם יכולים לסיים אותה תוך ימיים-שלושה סיימו כי יש עוד סוגיות רבות.

יוסי וסרמן: ביום שני בשבוע הבא יתנהל משא ומתן על הנושא הזה.

אלכס מילר: מצוין.

מסעוד גנאים: יש לי הערה נוספת ויש גם נציגים של הארגון, אולי נוכל לתת להם זכות דיבור.

מסעוד גנאים: הערה שלי היא לציון שבת ולכולם.

מסעוד גנאים: כאשר יש בעיה כוללת של הסגנים, לי יש מכתבים ושמות של אנשים וסגנים שמשרד החינוך פתר להם את הבעיה באופן אישי.

מסעוד גנאים: סגן שרוצים אותו מאוד בבית הספר, יש לי את השמות ואת הפרטים ואם תרצה אוכל לתת לך.

מסעוד גנאים: אני מדבר על העיקרון למה - - -

עזרא גנור: צריך להיות הוגנים.

אלכס מילר: אני רוצה שתבין, יש סוגיות שהן כלליות ויש סוגיות שיכול להיות שהיה מגיע ולא חישבו בצורה נכונה.

מסעוד גנאים: לא פרטיים.

מסעוד גנאים: יש לי סגן שהיה מורה ושכרו ניזוק, המנהל וכולם שלחו למשרד החינוך, יש לי את השמות, אותו העלו בדרגה ב' ל- ב' פלוס וג' ושכרו עלה ב- 1,000 שקלים.

עזרא גנור: אני אומר לך מה קרה.

עזרא גנור: אני יועץ כלכלי להסתדרות המורים.

עזרא גנור: ההסכמים שלנו הם הסכמים שקופים וגלויים.

עזרא גנור: במערכת החינוך היו צריכים לבנות מערכת תמיכה למערכת הזאת – מערכת ממוכנת.

עזרא גנור: ישנם סגני מנהלים, כמו שאתה אומר, שהיו בעבר מרכזי מקצוע ולכן גמול ריכוז המקצוע שלהם שבמערכת הממוכנת לא נכנס בחשבון, היום ההסכם אומר שצריך להכניס להם אותו.

עזרא גנור: משרד החינוך לא יכול לתת למישהו דבר שנוגד להסכם כי אין לו יש מאין, הוא פועל על הסכם.

עזרא גנור: בדקו את הנושא שלו, הוא פנה בחזרה למשרד החינוך, משרד החינוך בדק אם אכן מגיע לו או לא, ונתן לו את השינוי בשכר שלו כפי שזה נדרש מתוך ההסכם ולא מעבר לכך.

אלכס מילר: תודה.

אלכס מילר: שרון גול בבקשה.

שרון גול: תודה.

שרון גול: אני מורה 16 שנה.

שרון גול: החל משנה שעברה אני חבר מועצה בארגון.

שרון גול: ראשית אני רוצה להודות לשני חברי הכנסת, כל כינוס כזה חשוב, טוב שיש חברי כנסת שרוצים לעזור לנו למורים.

שרון גול: אני רוצה לדבר על החינוך העל יסודי.

שרון גול: בחינוך העל יסודי כל סגל ההוראה נפגע ב"אופק חדש" וזה בלי קשר.

עזרא גנור: אולי תגדיר לנו מהו על יסודי?

שרון גול: חטיבות הביניים וחטיבות עליונות.

עזרא גנור: מה הקשר של החטיבות

עזרא גנור: העליונות ל"אופק חדש"?

שרון גול: חינוך על יסודי.

אלכס מילר: אתה צריך להבין את הרגישות בנושא.

עזרא גנור: החטיבות העליונות לא קשורות ל"אופק חדש".

אלכס מילר: בבקשה אל תעזרו לי.

אלכס מילר: יש לי כאן נושא שקשור ל"אופק חדש", אנא ממך, תתייחס לנושא "אופק חדש".

שרון גול: אני מתנצל.

אלכס מילר: כאשר יהיה לנו דיון, יש לנו דיון בנושא של "עוז לתמורה" אז תוכל לתת את ההיבטים הקושרים לחטיבות הביניים ב"עוז לתמורה".

אלכס מילר: כרגע זה הנושא וגם אין אף אחד שיכול לענות לך.

שרון גול: לגבי סגני המנהלים.

שרון גול: חבר הכנסת העלה את רוב הדברים.

שרון גול: סגן מנהל לפי "אופק חד"ש עבד 12 שעות פרונטאליות והיום הוא צריך לעבוד 19 ו- 21 שעות.

עזרא גנור: אתה אומר דברים לא נכונים, אולי תדייק.

אלכס מילר: למה אתה מתפרץ?

אלכס מילר: הוא יסיים ואם תרצה להתייחס אני אתן לך להתייחס.

שרון גול: סגן מנהל היה יכול לעבוד מעל משרה והיום הוא לא יכול לעבוד מעל משרה.

שרון גול: אם אני טועה תקן אותי.

שרון גול: סגן מנהל ראשון היה יכול למלא עוד שני תפקידים – היום הוא יכול למלא רק תפקיד אחד.

שרון גול: סגן מנהל שני לא מקבל מינוי והוא מלמד כמו מורה רגיל – גם זה הרעה בתנאים שלו.

שרון גול: צריך להבין שמנהלים וסגני מנהלים הם אנשים הכי חשובים במערכת.

שרון גול: סגן המנהל מקבל ממנהל בית הספר תחומי אחריות, מקבל סמכויות והוא צריך לעבוד פחות, הוא צריך לקבל יותר שעות תפקיד ופחות שעות פרונטאליות, אין מה לעשות הם האנשים הכי חשובים במערכת.

שרון גול: המורים כולם עוד עובדים אחרי הצהריים וכולם יודעים את זה אבל עבודתם של המנהלים וסגני המנהלים עבודתם לא נגמרת.

שרון גול: בבית ספר ממוצע עם 600-700 תלמידים עם 100 מורים, עם 1,000 או 1,500 הורים תפקידם לא נגמר.

שרון גול: צריך להבין שעל האנשים האלה צריך לשמור כי הם האנשים הכי טובים במערכת והם אלה שילכו לתפקיד.

שרון גול: אם התנאים שלהם נפגעים, חבל שלא הגיעו לכאן סגנים כי הם היו אומרים את זה טוב ממני, אספתי את הדברים ממה שנאמר לי ויתכן שזה לא מדויק, אבל התנאים נפגעים.

שרון גול: אם התנאים נפגעים אנשים לא ירצו לעשות את זה.

שרון גול: אני יודע שאני לא יכול להיות סגן מנהל כי אני לא מתאים ולתפקיד הזה צריך את המתאימים ביותר בדיוק כמו שבצבא צריך את האנשים המתאימים ביותר, כך שמערכת החינוך צריכה את האנשים המתאימים ביותר.

עזרא גנור: צר לי, אבל כנראה שהדובר פשוט לא קרא, או שהחומר לא נקרא אבל התפלאתי כי החומר הוא אינטרנטי והוא היה יכול להיכנס למערכת ולראות מה קורה.

שרון גול: זה בדיוק מה שעשיתי.

עזרא גנור: סגן מנהל בחטיבה הביניים לא מלמד 19-21 שעות הוא מלמד 9-11 שעות פרונטאליות ב"אופק חדש".

עזרא גנור: חבר'ה אלו שני דברים אחרים לגמרי.

עזרא גנור: לסגן מנהל גם היום במערכת ההמרה שלו אנחנו מעגנים את מסגרת העסקתו כפי שהייתה טרם כניסתו "לאופק חדש".

עזרא גנור: דהיינו, אם הוא בא עם 130% משרה הוא ממשיך לעבוד ב- 130% משרה, השכר שלו הוא עבור 130% משרה ומסגרת ההעסקה היא 40 שעות.

עזרא גנור: סגן מנהל בעבר היה זכאי לקבל שני גמולים, גמול ניהול וגמול ניהול אחר, יכול להיות שהמערכת עשתה דברים אחרים אבל אני אומר שעל פי ההסכמי העבודה למה הוא היה זכאי לקבל, וגם היום הוא זכאי לקבל שני גמולים, גמול ניהול בתוך מערכת השכר שלו, וגמול חינוך שהוא גמול חינוך פנסיוני שהיום הוא הרבה יותר גדול.

עזרא גנור: לגבי נושא סגנים שניים, לסגנים שניים הפחתנו להם ואמרנו להם שהם לא מלמדים יותר שעות פרטניות וכל השעות שלהם מעבר לשעות הפרונטאליות הם שעות ניהול.

עזרא גנור: הוספנו שעות ניהול לבית הספר.

עזרא גנור: מעבר לכך, נתנו להם בשכרם שכר גבוה מאוד.

עזרא גנור: מדוע?

עזרא גנור: – כי נתנו להם בטבלת השכר שלהם, בהמרה שלהם, המרת שכר כמו מורה בחטיבת הביניים והוספנו להם עוד 10% להמרה ונתנו להם עוד 13% גמול ניהול.

עזרא גנור: חבר'ה צריך להכיר את ההסכם, אי אפשר לבוא ולומר זה א' וכאילו לקיים עובדות קיימות מבלי להכיר את המטרייה.

עזרא גנור: הדרך היותר פשוטה זה להפנות את השאלות בצורה נכונה אחרי שלמדתם.

אלכס מילר: תודה.

שאול כהן: אני רוצה לומר ברמה של המדיניות.

שאול כהן: מה שהוסכם בין שלושת הצדדים הוא לעבור מודל.

שאול כהן: המודל של המורים הוא שכר בסיס פלוס הרבה תוספות.

שאול כהן: כמו שנאמר המודל בעולם הישן, שכר המנהלים והסגנים היה מבוסס על שכר המורים פלוס גמול ניהול, זה בעצם הדבר היחידי שהפריד אותם הוא נושא שעות ניהול שהוקצו והמנהל החליט איך לחלק.

שאול כהן: מה ששרון גול אמר זה שעות המינימום של השעות שהסגן היה צריך ללמד והם 12 אבל מה שהוא לימד, בפעול זה היה בדרך כלל יותר.

שאול כהן: ב"אופק חדש" הוסכם על מערכת שכר של שכר כולל, כלומר להתייחס למנהל וסגן המנהל נגזר ממנו, זה כמו שמקובל בשירות המדינה בתפקידים בכירים שיש שורה אחת בתלוש שמסכמת את מה שאתה מצפה מהמנהל או סגנו לגבי כלל מרכיבי התפקיד, והיא גם שניתנת למשרה של 40 שעות.

שאול כהן: לכן בנוגע לתהליך ההמרה יש הרבה בלבול כי להרבה מנהלים או סגני מנהלים בעולם הישן שקיבלו כל מיני סוגי תוספות וכעת כשהם מקבלים שורה אחת בתלוש זה גורם לבלבול ואומרים שנעלם וכו'.

שאול כהן: תהליך ההמרה היה לקחת את כל רכיבי השכר של העולם הישן כמקשה אחת ועל זה לתת פקטור, מנהלים קיבלו 15%, סגנים ראשונים קיבלו 20% ולשבץ בטבלה שהיא שכר כולל ושהיא רק שורה אחת למעט נושא של סגני מנהלים שלפעמים יכולים לקבל גמול חינוך.

שאול כהן: אני חושב שמכאן נובע הפער מעבר לכך שאתה ציינת שאנחנו מודעים לבעיה ומנסים לפתור אותה, הטבלה של המורים היא טבלה בין דרגה 1- 9, בדרגות הגבוהות 7-8-9 מורים שהם ותיקים בדרגות האלה גולשים מעבר לטבלה של הסגנים.

שאול כהן: הטבלה של הסגנים בגלל שהיא נגזרת 75% מטבלת המנהלים זו הבעיה.

שאול כהן: לגביהם ורק לגבי הקבוצה הזאת התמריץ שלהם להיות סגנים הוא תמריץ פחות וכעת אנחנו עובדים כדי לפתור את הבעיה.

אלכס מילר: מצוין.

אלכס מילר: לדעתי מיצנו את הנושא.

אלכס מילר: אני רושם בסיכום הוועדה, שאכן נפלה טעות, ואני מברך על כך שהנושא נמצא בטיפול ועל כך שההסתדרות עלתה על הבעייתיות ושהעניין הובא לטיפול.

אלכס מילר: אני מקבל את ההודעה שבשבוע-שבועיים הקרובים יסתיים המשא ומתן על תיקון הטעות.

אלכס מילר: קיבלנו סכום שרירותי, אני לא רוצה להיכנס לדקויות של 1,500 שקל תוספת לשכר.

אלכס מילר: חשוב שגם סגני המנהלים יקבלו את המסר שהנושא בטיפול ושהוא נמצא על סדר היום.

אלכס מילר: אני מבקש שוב ממשרד החינוך לבדוק את העניין של חסימת סגני המנהלים.

ציון שבת: כדי שבאמת אוכל להגיע לאמת, למסור לי שמות.

אלכס מילר: חבר הכנסת מסעוד גנאים לא היה מעלה את העניין, אם לא היו לו פרטים, אם יש משהו שהוא יכול להעביר לך.

אלכס מילר: יוסי וסרמן אני פונה אליך אישית שברגע שתסיימו את הסוגיה הזאת תעבירו אלינו את הדיווח על הסיכום כדי שנוכל, אני לא יודע אם נקיים על כך ישיבה נפרדת, אבל בדיון באחת הסוגיות נעלה את הנושא.

יוסי וסרמן: אני מאמין שנסיים את זה מהר מאוד.

אלכס מילר: אמרת בשבוע הבא, אמרתי קח שבועיים.

יוסי וסרמן: אנחנו מדברים על זה לא מהיום.

אלכס מילר: אני מברך את כל הצדדים על כך שאתם עם היד על הדופק, ועל ההתקדמות.

אלכס מילר: שימו לב על הטעיות שהיו בדרך ודורשות לתיקון כדי שלא נתכנס כאן על כל דבר.

אלכס מילר: חשוב שאתם מטפלים.

אלכס מילר: תודה רבה.